
COMUNICAT DE PRESĂ
Vrancea își celebrează patrimoniul viticol printr-un proiect unde tradiția întâlnește inovația

Recunoscută drept una dintre cele mai importante zone viticole ale României, Vrancea își aduce în prim-plan moștenirea vie printr-un proiect unic. Vineri, 3 octombrie 2025, la Muzeul Viei și Vinului, va fi lansat „Vin în Vrancea, tradiții și meșteșuguri”, o inițiativă culturală dedicată artei vinului și oamenilor care o transmit din generație în generație.

Proiectul reunește activități educative și culturale – conferințe, ateliere, vizite de studiu și expoziții – la care vor participa elevi ai Colegiului Tehnic „Valeriu D. Cotea” Focșani și ai Liceului de Agricultură și Industrie Alimentară Odobești, alături de specialiști, meșteri tradiționali și invitați de prestigiu.

Inovație în inima tradiției

Atracția principală a proiectului este Masa Digitală Interactivă, prezentată în premieră la Muzeul Viei și Vinului. Vizitatorii vor putea descoperi, prin prezentări multimedia și jocuri educaționale:
	•	Drumul vinului din Vrancea
	•	Procesul cultivării viței-de-vie și al vinificației
	•	Soiurile de struguri și tehnicile de îmbuteliere

Calendarul activităților – octombrie 2025
	•	3 octombrie, ora 10.00 – Muzeul Viei și Vinului, Focșani
	•	Conferință și atelier dedicat meșteșugului vinului
	•	Prezentarea oficială a mesei digitale interactive
	•	Degustări de vinuri, cu participarea producătorilor vrânceni

	•	10 octombrie – Nereju
Atelier de dogărie susținut de meșterul Pavel Lupașc, cu demonstrații practice

	•	13 octombrie – Cramele Gîrboiu și Pandora
Vizită de studiu pentru elevi, tur ghidat și discuții cu specialiști despre tradiție și inovație în vinificație



	•	21 octombrie – Muzeul Viei și Vinului
	•	Ziua Porților Deschise
	•	Conferință susținută de prof. univ. dr. Valeriu V. Cotea, membru al Academiei Române
	•	Lansarea albumului Muzeul Vrancei, vernisaj artistic și concurs de poezie bahică


”Prin proiectul „Vin în Vrancea, tradiții și meșteșuguri” pornim într-o călătorie aparte prin cultura și identitatea Vrancei – cu ateliere, degustări, întâlniri cu meșteri și experiențe digitale menite să apropie tinerii de meșteșugul vinului. Vrem să readucem în prim-plan tradițiile podgoriei, să deschidem un dialog între generații și să transformăm muzeul într-un spațiu viu, unde trecutul se reinventează prin inovație”, a declarat Nicușor Halici, președintele Consiliului Județean Vrancea. 

Proiectul este co-finanțat de Administrația Fondului Cultural Național.



Biroul de Presă al Consiliului Județean Vrancea

